Donostia Zinemaldia :: CLARE PEPLOE
Hemen zaude: Lehen orrialdea > 56. Edizioa 2008 > Sariak eta Epaimahaiak	> Epaimahaia Ofiziala	> CLARE PEPLOE
Clare Peploe zuzendaria Tanzanian jaio zen 1942an baina Ingalaterran eta Italia hazi zen. Sorbonako eta Peruggiako unibertsitateetan ikasi zuen. Oso gaztea zenetik erakutsi zuen zinemarekiko eta artearekiko interesa, eta argazkilaritzaren alorrean egin zituen lehenengo lanak. Zinema industrian Antonioniren eskutik sartu zen, Zabriskie Point (1969) filmean laguntzaile eta lankide gisa aritzeko, eta ondoren bere senarra Bernardo Bertolucci zuzendariarekin egin zuen lan Novecento (1975) filmean eta La Luna (1979) filmaren gidoian.
Couples and Robbers (1982) film laburra izan zen zuzendari gisa egin zuen lehen lana eta hari esker Oscar sarietarako eta Bafta britainiar sarietarako izendatu zuten. Peploeren lehenengo film luzea High Season (1987) izan zen eta Mark Peploe bere anaiarekin idatzi zuen gidoia. Filmak Jacqueline Bisset, James Fox, Irene Papas eta Kenneth Branagh izan zituen protagonista eta Zilarrezko Maskorra irabazi zuen Donostia Zinemaldian.
Zuzendariak istorioak kontatzeko duen zaletasuna agerian geratzen da bere lan guztietan, baita norberaren nortasuna eta aberria bilatzeko nahia eta ikuspegi multikulturala ere. Rough Magic (Maien ibilbide magikoa, 1995) izan zen idatzi eta zuzendu zuen hurrengo filma eta hari esker Bridget Fondak Emakumezko Aktore Onenaren saria irabazi zuen Sitgeseko zinema jaialdian.
1998an berriz lan egin zuen Bernardo Bertoluccirekin ekoizle lagun eta gidoigile gisa Besieged (Inguratuta, 1998) lanean. Film horrek, gainera, Donostia Zinemaldiko Sail Ofizialean parte hartu zuen, lehiaketatik kanpo. Bere hurrengo luzea, Marivauxen lanean oinarrituriko The Triumph of Love (Maitasuna garaile, 2001), Veneziako zinema jaialdian lehiatu zen.